62022CJ0301_RES
Zadeva C‑301/22
Peter Sweetman
proti
An Bord PleanálainIreland and the Attorney General
(Predlog za sprejetje predhodne odločbe, ki ga je vložilo High Court (višje sodišče, Irska))
Sodba Sodišča (drugi senat) z dne 25. aprila 2024
„Predhodno odločanje – Okolje – Direktiva 2000/60/ES – Okvir za ukrepe Evropske unije na področju vodne politike – Člen 4(1)(a) – Okoljski cilji za površinske vode – Obveznost držav članic, da ne odobrijo projekta, ki bi lahko povzročil poslabšanje stanja telesa površinske vode – Člen 5 in Priloga II – Opredelitev tipov vodnih teles površinskih voda – Člen 8 in Priloga V – Razvrstitev po stanju površinske vode – Člen 11 – Program ukrepov – Projekt črpanja vode iz jezera, katerega površina je manjša od 0,5 km2“
Okolje – Ukrepi Unije na področju vodne politike – Direktiva 2000/60 – Obveznost določitve referenčnih razmer za posamezne tipe vodnih teles površinskih voda – Obseg – Majhna jezera – Izključitev
(Direktiva Evropskega parlamenta in Sveta 2000/60, člen 5(1), prva alinea in Priloga II)
(Glej točke od 26 do 31, 41 in točko 1 izreka.)
Okolje – Ukrepi Unije na področju vodne politike – Direktiva 2000/60 – Obveznost uvedbe programov za spremljanje stanja površinskih voda – Obseg – Majhna jezera – Izključitev
(Direktiva Evropskega parlamenta in Sveta 2000/60, člen 8 in prilogi II in V)
(Glej točke od 32 do 41 in točko 1 izreka.)
Okolje – Ukrepi Unije na področju vodne politike – Direktiva 2000/60 – Okoljski cilji za površinske vode – Obveznost izvajanja potrebnih ukrepov za izboljšanje stanja teles površinske vode in preprečevanje njihovega poslabšanja – Vloga za izdajo dovoljenja za projekt, ki bi lahko vplival na majhno jezero – Obveznost pristojnih organov, da ocenijo vplive takega projekta na druga telesa površinske vode – Obseg
(Direktiva Evropskega parlamenta in Sveta 2000/60, člen 4(1)(a))
(Glej točke 45, od 48 do 61, 69 in točko 2 izreka.)
Okolje – Ukrepi Unije na področju vodne politike – Direktiva 2000/60 – Okoljski cilji za površinske vode – Obveznost izvajanja potrebnih ukrepov za izboljšanje stanja teles površinske vode in preprečevanje njihovega poslabšanja – Vloga za izdajo dovoljenja za projekt, ki bi lahko vplival na majhno jezero – Obveznost pristojnih organov, da zagotovijo skladnost projekta s programom ukrepov, uvedenim za zadevno vodno območje – Obseg
(Direktiva Evropskega parlamenta in Sveta 2000/60, člena 4(1)(a) in (11))
(Glej točke od 62 do 69 in točko 2 izreka.)
Povzetek
Sodišče, pri katerem je High Court (višje sodišče, Irska) vložilo predlog za sprejetje predhodne odločbe, je pojasnilo okoljske obveznosti, ki jih imajo države članice na podlagi Direktive 2000/60 (
1
) glede majhnih jezer na njihovih ozemljih.
An Bord Pleanála (agencija za načrtovanje rabe tal, Irska) je julija 2018 izdala dovoljenje za ureditveni projekt, katerega namen je omogočiti odvzem sladke vode iz jezera s površino 0,083 km2 v okrožju Galway (Irska).
Višje sodišče je s sodbo z dne 15. januarja 2021 to odločbo o izdaji dovoljenja razglasilo za nično z obrazložitvijo, da Environmental Protection Agency (irska agencija za varstvo okolja, v nadaljevanju: EPA) ni izvedla razvrstitve po ekološkem stanju zadevnega jezera, kot se zahteva z Direktivo 2000/60.
Po razglasitvi te sodbe je stranka v postopku pred višjim sodiščem zaprosila EPA za mnenje. V odgovor je zadnjenavedena menila, da zadevno jezero ni vodno telo, za katero se uporablja Direktiva 2000/60.
Ker je višje sodišče menilo, da to stališče lahko vpliva na izid zadeve, se je odločilo ponovno odpreti to zadevo in Sodišču postaviti vprašanje o obveznostih držav članic na podlagi Direktive 2000/60 glede opredelitve in razvrstitve stanja majhnih jezer ter o pogojih za izdajo dovoljenja za projekt, ki lahko vpliva na majhno jezero, ki ni bilo niti opredeljeno niti razvrščeno glede na njegovo stanje na podlagi te direktive.
Presoja Sodišča
Na prvem mestu, glede obveznosti držav članic, da opredelijo jezera in razvrstijo njihovo ekološko stanje, je Sodišče opozorilo, da Direktiva 2000/60 za zagotovitev ohranjanja ali obnavljanja dobrega stanja površinskih voda določa vrsto določb o vzpostavitvi zapletenega procesa, ki zajema več natančno določenih faz, da bi državam članicam omogočila izvajanje potrebnih ukrepov glede na posebnosti in značilnosti vodnih teles, ki so na njihovih ozemljih.
Kar zadeva, natančneje, obveznost držav članic, da opredelijo jezera na svojem ozemlju, člen 5 Direktive 2000/60 zahteva, da se za vsako vodno območje opravi analiza njegovih značilnosti v skladu s tehničnimi specifikacijami iz Priloge II k isti direktivi. Iz besedila te priloge pa je jasno razvidno, da se obveznost določitve referenčnih razmer, značilnih za tipe teles površinske vode, ki jo določa, ne nanaša na jezera s površino, manjšo od 0,5 km2.
Ker državam članicam na podlagi člena 5 in Priloge II k Direktivi 2000/60 ni treba opredeliti jezer, katerih površina je manjša od 0,5 km2, iz tega logično izhaja, da prav tako niso dolžne razvrstiti ekološkega stanja takih jezer v skladu s členom 8 in Prilogo V k tej direktivi. To razlago potrjuje zlasti besedilo prilog II in V k Direktivi 2000/60.
Vendar te ugotovitve državam članicam, ki bi se jim zdelo primerno, ne preprečujejo, da za nekatere vrste jezer s površino, manjšo od 0,5 km2, določijo obveznosti opredelitve in razvrstitve, določene v Direktivi 2000/60.
Na drugem mestu, v zvezi z obveznostmi, ki jih imajo nacionalni organi pri izdaji dovoljenja za projekt, ki lahko vpliva na majhno jezero, ki ni bilo niti opredeljeno niti razvrščeno po ekološkem stanju, je Sodišče navedlo, da obveznosti preprečevanja poslabšanja in izboljšanja teles površinske vode, določene v členu 4 Direktive 2000/60, prav tako ne zajemajo jezer s površino, manjšo od 0,5 km2, ki jih države članice niso združile za potrebe opredelitve na podlagi te direktive na podlagi možnosti, ki je v ta namen določena v Prilogi II k tej direktivi.
Bilo bi namreč nezdružljivo s sistematiko Direktive 2000/60 in zlasti z zapletenostjo postopka, ki ga določa ta direktiva, da se zavezujoča narava okoljskih ciljev, določenih v členu 4(1) te direktive, nanaša tudi na telesa površinske vode, ki niso bila opredeljena ali razvrščena in za katera ni bilo nujno, da se opredelijo ali razvrstijo, saj je razlog za obstoj teh teles vseeno omogočiti pridobitev podatkov, potrebnih za uresničitev navedenih ciljev.
Ker pa je zadevno jezero iz postopka v glavni stvari povezano s posebnim ohranitvenim območjem zaliva in otokov Kilkieran z neposredno bibavično povezavo, je Sodišče poudarilo, da mora pristojni organ države članice v skladu s členom 4 Direktive 2000/60 in s pridržkom odobritve izjeme zavrniti izdajo dovoljenja za projekt, če lahko njegovi vplivi na jezero s površino, manjšo od 0,5 km2, povzročijo poslabšanje stanja drugega telesa površinske vode, ki je bilo ali bi moralo biti predmet opredelitve na podlagi Direktive 2000/60, ali ogrozijo doseganje dobrega stanja površinskih voda oziroma njihovega dobrega ekološkega potenciala in dobrega kemijskega stanja takega drugega telesa površinske vode.
Poleg tega mora pristojni organ preveriti tudi, ali je izvedba zadevnega projekta združljiva z ukrepi, izvedenimi na podlagi programa, ki je bil v skladu s členom 11 Direktive 2000/60 uveden za zadevno vodno območje, da bi se dosegli cilji te direktive. Iz besedila te določbe namreč izhaja, da obseg programa ukrepov ni omejen le na „tipe“ teles površinske vode, opredeljene v okviru izvajanja člena 5 Direktive 2000/60 in Priloge II k Direktivi 2000/60.
Natančneje, v skladu s členom 11(3)(c) Direktive 2000/60 morajo „osnovni ukrepi“, ki morajo biti vključeni v vsak program ukrepov in pomenijo minimalne zahteve, ki jih je treba spoštovati, vključevati ukrepe, ki spodbujajo učinkovito in trajnostno rabo „vode“, da se ne ogrozi doseganje ciljev, navedenih v členu 4 te direktive.
Ob upoštevanju dejstva, da lahko kakovost elementa površinske vode manjše velikosti vpliva na kakovost drugega večjega elementa, se lahko varstvo voda, ki spadajo med telesa površinske vode in ki – kot je jezero iz postopka v glavni stvari – niso bile in jih ni bilo treba obvezno opredeliti na podlagi Direktive 2000/60, izkaže za potrebno v tem okviru. Iz istega razloga se lahko izkaže, da je treba za navedena majhna telesa površinske vode uporabiti nadzorne ukrepe odvzema vode, kot so navedeni v členu 11(3)(e) Direktive 2000/60 in Prilogi VI, del B, točka (viii), k tej direktivi.
(
1
)	Direktiva Evropskega parlamenta in Sveta 2000/60/ES z dne 23. oktobra 2000 o določitvi okvira za ukrepe Skupnosti na področju vodne politike (UL, posebna izdaja v slovenščini, poglavje 15, zvezek 5, str. 275).